กดดันกองทองสิงคโปร์จ่ายชดเชย
&#8216;ศศินทร์&#8217;เผยนักลงทุนร้องมูลนิธิเพื่อผู้บริโภค/สมาคมบลจ.ถก24พ.ค.นี้หาทางออก
22 พ.ค. 2555

‘ศศินทร์’เผยนักลงทุนร้องมูลนิธิเพื่อผู้บริโภค/สมาคมบลจ.ถก24พ.ค.นี้หาทางออก
ศศินทร์เผยนักลงทุนฟ้องค่าเสียหายกองทุนทองสิงคโปร์ราคาเพี้ยน “สมาคม บลจ.” ถกสมาชิกหาทางออก 24 พ.ค.นี้
นายชนวีร์ สุภัทรเกียรติ นักวิจัยและอาจารย์ประจำสถาบันบัณฑิตบริหารธุรกิจศศินทร์ จุฬาลงกรณ์มหาวิทยาลัย เปิดเผยว่า กลุ่มนักลงทุนที่ได้รับความเสียหายจากราคาปิดของหน่วยลงทุนกองทุนทองคำที่จดทะเบียนในตลาดสิงคโปร์พุ่งขึ้น 9.42% ในวันที่ 30 ธ.ค. 2554 ซึ่งไม่เป็นไป ในทิศทางเดียวกับตลาดทองคำโลก ได้ยื่นหนังสือถึงศูนย์พิทักษ์สิทธิผู้บริโภค มูลนิธิเพื่อผู้บริโภค เพื่อเรียกร้องความเป็นธรรมและต้องการให้บริษัทหลักทรัพย์จัดการกองทุน (บลจ.) ชดเชยค่าเสียหายที่เกิดขึ้น
อย่างไรก็ตาม จากการติดตามความเคลื่อนไหวของนักลงทุนที่เรียกร้องเงินชดเชยผ่านมูลนิธิเพื่อผู้บริโภค ซึ่งได้ประสานงานกับหน่วยงานที่เกี่ยวข้อง ได้แก่ นักลงทุนที่ได้รับความเสียหาย สมาคมบริษัทจัดการลงทุน บริษัทหลัก ทรัพย์จัดการกองทุน (บลจ.) และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเจรจาและเยียวยาความเสียหายที่เกิดขึ้น แต่ยังไม่มีความคืบหน้า เนื่องจากสมาคมบริษัทจัดการลงทุนขอเลื่อนการเจรจา เพื่อหารือกับสมาชิกถึงแนวทางการแก้ไขปัญหา 
“กลุ่มนักลงทุนที่ได้รับความเสียหายให้เวลาจนถึงสิ้นเดือน พ.ค. หากไม่มีความคืบหน้าจะใช้มาตรการกฎหมายและจะทำหน้าที่เผยแพร่ข้อมูลต่อนักลงทุนว่ามีความเสี่ยงมากเพียงใดในการลงทุนกับ บลจ.และขอให้ผู้เสียหายรีบแจ้งข้อมูลและร่วมกันเรียกร้องความรับผิดชอบชดเชยความเสียหายได้ที่มูลนิธิ” นายชนวีร์ กล่าว
อย่างไรก็ตาม เหตุการณ์ที่เกิดขึ้น ตนเองก็ได้รับความเสียหายจากการลงทุนเช่นกัน แม้ว่ามูลค่าไม่มาก แต่ไม่ต้องการให้เกิดปัญหาขึ้นอีกและยืนยันว่าการเผยแพร่งานวิจัยช่องโหว่ของกองทุนทองคำไทยของศศินทร์เป็นหน้าที่ของนักวิชาการและสถาบันการศึกษาที่ต้องรับผิดชอบต่อสังคม และเตือนประชาชนอย่าหลงเชื่อการโฆษณาต้องตัดสินใจอย่างรอบคอบ การลงทุนมีความเสี่ยง ซึ่งจากเหตุการณ์ที่เกิดขึ้นทำให้นักลงทุนเสียหายร่วม 1,000 คน 
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย ในฐานะนายกสมาคมบริษัทจัดการลงทุน (AIMC) เปิดเผยว่า สมาคมฯ จะนำเรื่องดังกล่าวหารือในการประชุมกลุ่มธุรกิจกองทุนรวมในวันที่ 24 พ.ค.นี้ เพื่อหาแนวทางแก้ไขปัญหาต่อไป
“บลจ.แต่ละแห่งได้ชี้แจงให้ผู้ถือหน่วยทราบปัญหาที่เกิดขึ้น รวมทั้งตลาดสิงคโปร์ก็ได้แก้ไขโดยให้ผู้ดูแลสภาพคล่องเข้ามาดูแลราคาช่วงก่อนปิดตลาด ให้เป็นไปโดยปกติและยังไม่พบว่าเกิดเหตุขึ้นอีก” นายสมจินต์ กล่าว
นายอำพล โพธิ์โลหะกุล ประธานกรรมการบริหาร บลจ.กสิกรไทย กล่าวว่า ปัจจุบันกองทุน เค โกลด์ ยังใช้หลักเกณฑ์เดิมและรอข้อสรุปการหารือของสำนัก งาน ก.ล.ต. และสมาคมในกรณีที่มูลค่าหน่วยลงทุนไม่สะท้อนราคาตลาดที่อาจจะเกิดขึ้นอีกในอนาคต
ผู้บริหาร บลจ.แห่งหนึ่ง กล่าวว่า ไม่เห็นด้วยที่ บลจ.จะชดเชยให้กับนักลงทุนที่ได้รับผลกระทบ เนื่องจากกรณีดังกล่าวเป็นเหตุสุดวิสัยที่เป็นความเสี่ยงในการลงทุน นอกจากนี้ บลจ.ไม่ได้ผลประโยชน์ หรือกำไรจากความผิดปกติที่เกิดขึ้น